วัน-ทู-คอล ย่อมได้รับผลกระทบจากปมความขัดแย้งระหว่าง “เซเว่น อีเลฟเว่น” กับ “เอไอเอส” แต่ไม่ได้มากจนมีผลต่อธุรกิจ เนื่องจากอะไร
ปมความขัดแย้งระหว่าง “เซเว่น อีเลฟเว่น” กับ “เอไอเอส” ต่อกรณีฝั่งเซเว่นฯ แจ้งขึ้นค่าผลตอบแทนในการขาย จาก 5% เป็น 7% ให้เท่ากับดีแทค และทรู แต่ทางเอไอเอสไม่ตกลง จึงนำไปสู่การยกเลิกจำหน่ายผลิตภัณฑ์และการเติมเงิน “วัน-ทู-คอล”

“วัน-ทู-คอล” ของเอไอเอส ย่อมได้รับผลกระทบ แต่ไม่ได้มากจนมีผลต่อธุรกิจ เนื่องจากวัน-ทู-คอล มีช่องทางการให้บริการกว่า 500,000 จุด และไม่ได้เป็นรายเล็กที่ไม่มีอำนาจการต่อรอง หรือไม่มีช่องทางการจำหน่ายในรูปแบบอื่นเลย เพียงแต่การไม่ได้ขายผ่านเซเว่น อีเลฟเว่น ทำให้ลูกค้าไม่ได้รับความสะดวกเท่าที่ควร ทั้งยังอาจกระทบต่อรายได้ และภาพลักษณ์ ที่ไม่ยอมจ่ายเท่ากับผู้ให้บริการรายอื่น รวมถึงต้องประชาสัมพันธ์ให้ลูกค้ารับรู้ปัจจุบันวัน-ทู-คอล ให้บริการในช่องทางไหนบ้าง และชักจูงลูกค้าให้ใช้บริการจากช่องทางที่บริษัทมี

ส่วน “ผู้บริโภค” แน่นอนว่าไม่ได้รับความสะดวก และกรณีนี้ยังส่งผลต่อการรับรู้ของผู้บริโภคที่มองมายังเซเว่น อีเลฟเว่น และ วัน-ทู-คอล ในมุมมอง หรือภาพลักษณ์ที่ไม่ค่อยดีต่อแบรนด์ การทำธุรกิจควรจะเป็น Win-Win Situation แต่เหตุการณ์ครั้งนี้ไม่มีใครได้ เสียกันทั้งหมด เป็น Lose-Lose เพราะฉะนั้น เพื่อแก้ไขสถานการณ์ให้ดีขึ้น ทั้งเซเว่น อีเลฟเว่น และ วัน-ทู-คอล ต้องถามตัวเองว่าทำไมไม่พบกันครึ่งทาง เพื่อให้ได้ประโยชน์ร่วมกันทั้งหมด ทั้งเซเว่น อีเลฟเว่น, วัน-ทู-คอล และ ผู้บริโภค เว้นแต่ว่าเหตุการณ์นี้ ทางเซเว่น อีเลฟเว่น อาจมองว่าเป็น Win-Lose ที่ตนเอง Win ก็ได้